m4Social

La comunicació en temps d’algoritmes
2023-05-15 18:30 - 20:00 (Europe/Madrid) | BlackLab Brewhouse & Kitchen, Palau del Mar, Pça. de Pau Vila, 1, Barcelona, Barcelona, 08039
El pròxim dilluns 15 de maig, Dones en Xarxa ogranitza una nova sessió ‘Coctels & Net’ en què s’abordaran les sinergies entre la comunicació i la innovació tecnològica.
En aquesta nova sessió Bárbara Yuste, directora de comunicació a GroupM Spain, presentarà el seu llibre ‘La comunicació en temps d’algoritmes’ i compartirà un diàleg amb Cristina Aced, mentora en comunicació digital.
El cicle busca afavorir la divulgació de les eines digitals entre les dones, empoderar-les en l’àmbit digital i combatre la bretxa digital de gènere, així com fomentar l’emprenedoria i el lideratge a través d’estratègies de sororitat, cooperació, participació i visibilització.
Les inscripcions ja estan obertes en aquest enllaç.

L’humanisme tecnològic i la indústria 5.0: Com es pot garantir que la tecnologia estigui al servei de la societat?
2023-05-11 18:30 - 20:00 | Caixa Forum Macaya, Pg. de Sant Joan, 108, Barcelona, Barcelona, 08037, Espanya
L’humanisme tecnològic i la indústria 5.0 són dos conceptes relacionats entre si i que, alhora, difereixen. Pel que fa a l’«humanisme tecnològic», és la filosofia que estudia el paper de la tecnologia a la societat i que intenta equilibrar el desenvolupament i els usos tecnològics, tenint en compte l’impacte que té en la societat i en els individus. El segon es refereix a la cinquena revolució industrial, caracteritzada per una integració de tecnologies avançades en els processos productius i industrials.
A través de l’enfocament de l’humanisme tecnològic, es garanteix una tecnologia més accessible, més equitativa i que fomenti el benestar i el desenvolupament de les persones. Així, l’humanisme tecnològic s’ha de veure com un component important en el marc de la indústria 5.0, pel fet que converteix la tecnologia avançada en una força positiva per a la societat i la vida de les persones.
L’Observatori Social de la Fundació La Caixa organitza aquest debat per reflexionar sobre com garantir que la tecnologia estigui al servei de la societat.

Jordi Sellas. Nous públics per a una nova cultura
2023-05-11 18:00 - 19:15 | El Modern. Centre Audiovisual i Digital, Nou del Teatre, 16, Girona, Espanya
Experiències immersives, realitat augmentada, metavers, realitat virtual, videojocs… en definitiva, què entenem per cultura digital? Tecnologia i cultura es donen de la mà per generar continguts on el públic passa de ser un mer espectador a interactuar amb l’obra. Jordi Sellas, director executiu d’IDEAL Barcelona, el centre d’arts digitals, aprofundirà en la relació entre la hibridació cultura-tecnologia i el seu impacte en la creació de nous públics.

Digital Days 2023
2023-05-09 16:00 - 2023-05-10 21:00 | Virtual
Res no serà igual. La irrupció de la Intel·ligència Artificial Generativa (GenAI) canviarà les regles del joc. Canviaran els hàbits, els processos, les feines i els models de negoci.
El Clúster Digital, amb el suport d’ACCIÓ, organitza els DIGITAL DAYS 2023 el 9 i 10 de maig. Seran dues jornades de reflexió estratègica sobre el canvi: com comprendre’l i adoptar-lo per competir en un mercat i en un món que ha canviat per sempre. I, sobretot, com fer-ho d’una manera responsable i sostenible. L’objectiu de les jornades és reflexionar sobre l’actualitat i el futur del mercat, així com detectar reptes i oportunitats de negoci al sector digital.
Inscripcions
Més informació

Metavers, un futur prometedor?
2023-04-26 18:00 - 19:30 | Caixa Forum Macaya, Pg. de Sant Joan, 108, Barcelona, Barcelona, 08037, Espanya
Com es poden analitzar les transformacions que comporta el metavers? Quins reptes i quines problemàtiques des del punt de vista psicològic pot implicar aquesta immersió virtual en l’adolescència i la joventut? Com pot afectar la salut mental i el benestar?
Tot plegat, es posarà a debat en aquesta nova conferència al CaixaFòrum Macaya.

EdTech Congress Barcelona
2023-04-19 09:00 - 2023-04-20 18:30 | Universitat Pompeu Fabra (Campus de la Ciutadella), Ramon Trias Fargas, Barcelona
EdTech Congress Barcelona, el congrés de referència en tecnologia educativa (edtech), tindrà lloc el 19 i 20 d’abril al Campus de la Ciutadella de la UPF de Barcelona. Impulsat per Edutech Clúster, hub d’empreses de tecnologia i institucions que fomenten la innovació en els processos d’ensenyament i aprenentatge, el congrés analitzarà les tendències i solucions tecnològiques en l’impuls de la transformació de l’educació. EdTech Congress és un espai de compartició d’experiències i de creació de continguts d’utilitat per a la comunitat docent.
Sota el lema Aprendre en temps d’intel·ligència artificial, el congrés analitzarà el potencial i els reptes de la IA en la millora de l’educació. En ple debat sobre l’auge del ChatGPT, reflexionarà sobre com aprofitar la IA per a beneficiar els processos d’aprenentatge i avaluació; com garantir l’ús ètic, inclusiu i equitatiu de la IA; com utilitzar-la en la gestió educativa (escolarització, formulació de polítiques, personalització…); i els usos que se’n pot fer a l’aula, entre d’altres.
El congrés es vehicularà al voltant de tres eixos temàtics: intel·ligència artificial, recerca en tecnologia educativa i polítiques en tecnologia educativa. També s’abordaran qüestions de l’actual agenda política i educativa com el ‘Pla Digital de centre’ a les escoles, la tutorització en l’FP Dual i les microcredencials en l’educació superior.

El nou any en clau tecnològica: en què ens hem de fixar?
2023-03-30 17:30 - 19:00 | Virtual
Quines són les tendències i les perspectives tecnològiques globals en les quals ens hem de fixar aquest 2023?
En les últimes setmanes, hem viscut diversos esdeveniments marcats pel paper de les noves tecnologies: des dels recents ciberatacs a empreses i entitats catalanes, fins a la presentació de les darreres novetats tecnològiques al MWC de Barcelona.
Tenint en compte aquest context, en la nova sessió del cicle de webinars 2023 Amb Ulls UPF es debatrà sobre els reptes i oportunitats de la intel·ligència artificial (IA) i la ciberseguretat en el món empresarial, les possibles implicacions de sistemes com ChatGPT i el 5G, i quina podria ser l’evolució i impacte d’aquestes tecnologies.

Xarxes socials i el seu impacte en l'autoimatge juvenil
2023-03-29 18:00 - 19:30 | Caixa Forum Macaya, Pg. de Sant Joan, 108, Barcelona, Barcelona, 08037, Espanya
Aquesta sessió se centrarà a analitzar el paper de les xarxes socials en l’autoimatge dels adolescents i els joves, en com la connexió permanent, el postureig, les aplicacions per retocar imatges o el fet de seguir determinats influencers pauten les maneres d’actuar on-line, condicionen la imatge que projecten els adolescents i els joves a les seves xarxes, afecten la seva autoestima i aspiracions socials i personals i tenen, moltes vegades, una repercussió negativa en la seva salut mental.

Mobile World Congress 2023
2023-03-02 11:00 - 13:00 | Fira de Barcelona – Recinte Gran Via, Avinguda Joan Carles I, 64, L'Hospitalet de Llobregat, Barcelona, Espanya
L’inici del congrés tecnològic més important del món està molt a prop! Un any més, des de la Taula d’entitats del Tercer Sector Social de Catalunya, a través del projecte m4Social i, per primer cop, en col·laboració amb l’European Social Network (ESN), tornarem a realitzar un programa d’activitats al Mobile World Congress i tindrem un espai a l’estand de la Fundació Mobile World Capital Barcelona el dia 2 de març entre les 12 i les 14h.
A la jornada, impulsarem un espai on es donaran a conèixer projectes internacionals socialment innovadors i apps i iniciatives que les entitats han desenvolupat per millorar l’atenció a les persones o la gestió interna de l’organització. Consulta el programa.
L’acte està obert només a les federacions de la Taula del Tercer Sector que, prèviament, hagin sol·licitat l’acreditació corresponent.

Addicció a les pantalles en l'adolescència i la joventut: com afecta la seva salut i benestar?
2023-03-01 17:00 - 18:30 | Caixa Forum Macaya, Pg. de Sant Joan, 108, Barcelona, Barcelona, 08037, Espanya
Discussió sobre riscos i oportunitats en l’ús de les TIC entre adolescents i joves, centrant la mirada en l’ús i l’accés a dispositius, el lleure digital, el món gamer o el consum de porno.
A càrrec de:
Daniel Muriel, doctor en Sociologia i professor i investigador a la Universitat del País Basc. Expert en temes relacionats amb la identitat, la cultura digital i els videojocs. Autor, entre d’altres, dels llibres Video Games as Culture i Identidad gamer
María Zabala, consultora de comunicació, especialitzada en alfabetització i ciutadania digitals. És membre de The Digital Citizenship Institute i responsable del blog iWomanish, en el qual comparteix informació sobre l’ús responsable de la tecnologia
Moderat per:
Eulalia Alemany, directora tècnica de la Fundació FAD Juventud

Tertúlia(21: La societat digital a Catalunya
2023-02-15 08:30 - 11:45 | Palau Robert, Passeig de gràcia, 107, Barcelona, 08008, Espanya
Tertúlia(21 és un espai de trobada presencial de la societat digital a Catalunya. En l’edició d’enguany, que se celebra el 15 de febrer al Palau Robert, Tertulia(21 reunirà en una taula rodona a:

Genís Roca, president de la Fundació Punt Cat
Helena Torras, CEO de Paocapital
Isabel Ordoyo, VP Public Sector & Healthcare de Cap Gemini
Xavier Ferràs, Associate Professor ESADE Business & Law School

L’esdeveniment va néixer l’any 2003 impulsat per Tomás Cascante per a Tertúlia Digital i el CIDEM de la Generalitat de Catalunya. El 2014 Smart Catalonia de la Generalitat s’uneix al projecte canviant la denominació de l’esdeveniment per 12×12. El 2020, i a causa de la pandèmia COVID19, l’esdeveniment es realitza de manera híbrida, a la seu central de PIMEC, entitat que s’uneix als organitzadors amb l’objectiu d’ampliar el «target» als usuaris de la tecnologia i la digitalització: les micro, petites i mitjanes empreses i els autònoms de Catalunya.

Dia d'Internet Segura
2023-02-07 07:00 - 22:30
El 7 de febrer de 2023 se celebra a tot el món el Dia d’Internet Segura o ‘Safer Internet Day’. Aquest any celebra el seu vintè aniversari i sota el lema ‘Junts per una Internet millor (Together for a better internet)’ vol posar èmfasi en la necessitat de construir entre totes i tots una Internet millor: més segura, més saludable, més ètica.
Com cada any, des del programa Internet Segura de l’Agència de Ciberseguretat de Catalunya proposen una sèrie d’accions, activitats i recursos perquè des dels més petits fins als més grans puguin descobrir els reptes que ens posa la xarxa i com podem protegir-nos-en.
Aquest cop, volen fer extensiva aquesta consigna d’assolir una Internet millor a educadors, alumnes i famílies. Tots tres col·lectius esdevenen un puntal indispensable perquè les noves generacions creixin en un entorn digital saludable i respectuós. I ho fan amb un eslògan ben diàfan, ‘Conquereix Internet i aprèn a protegir-te’, perquè consideren que l’autoprotecció, en els entorns digitals en què ens movem, és indispensable per aconseguir una seguretat digital necessària per al nostre dia a dia.
Consulta al seu web totes les propostes que tenen preparades.
Es podrà seguir la diada a les xarxes socials amb els hashtags: #DiaInternetSegura, #SaferInternetDay i #SID2023.

Festival per l'Equitat Digital
2023-02-02 14:45 - 19:30 | Hub Social, c/Girona 34, interior, Barcelona, 08010, Espanya
La Fundació Bofill celebra el primer Festival per l’Equitat Digital. Un espai per a reivindicar, experimentar i celebrar que una digitalització educativa més justa, diversa i humana, és possible. També serà un espai per a fer xarxa, on docents, investigadors i activistes compartiran experiències i solucions per a fer front als reptes que suposa incorporar tecnologies emergents als entorns educatius, com ara:

Com treballar la confiança en un entorn de desinformació?
Com utilitzar la intel·ligència artificial per potenciar l’educació?
Com ens cuidem en un món tan accelerat i ple de pantalles?
Com dinamitzar un espai maker escolar per a construir un món millor?
Quin és el futur de les biblioteques a l’era digital?
Aprendre a programar hauria de ser un dret educatiu?
I sobretot, ens preguntarem, què és l’Equitat Digital?

Aquest esdeveniment serà el tret de sortida del Laboratori d’Oportunitats Educatives, una eina a disposició de tota la comunitat per a visibilitzar experiències, compartir reflexions poderoses i accelerar solucions que aprofiten les tecnologies per a tancar esquerdes socials.

De la universitat a l'empresa: resolent reptes socials des del tecnohumanisme
2023-01-31 17:00 - 20:00 | Casa SEAT, Passeig de gràcia, 109, Barcelona, 08008, Espanya
Un sistema domèstic per convertir les aigües grises en aigua potable o la primera solució de xarxa intel·ligent plug-n-play dissenyada per optimitzar la distribució d’electricitat en situacions d’escassetat elèctrica. Aquestes són algunes de les solucions sorgides en el marc de Fusion Point.
La CASA SEAT acollirà el dia 31 de gener, a les 18 h, el primer diàleg UPCArts de l’any, que girarà al voltant de la iniciativa Fusion Point, l’experiència educativa innovadora impulsada per la UPC, Esade Business School i l’Istituto Europeo di Design (IED Barcelona) per donar resposta a reptes socials reals a través de la col·laboració entre universitats i empreses des d’una perspectiva tecnohumanista. L’acte comptarà amb representants de les tres institucions i d’estudiants que han participat en diferents edicions del programa.

La participació ciutadana des d'una mirada inclusiva
2023-01-27 08:15 - 12:45 | Espai Francesca Bonnemaison, Sant Pere Més Baix, 7, Barcelona, 08003, Espanya
La jornada «La participació ciutadana des d’una mirada inclusiva» és una trobada amb el territori, de caràcter presencial i dirigida a equips polítics i tècnics municipals d’ens locals de la demarcació de Barcelona que vulguin impulsar experiències participatives més inclusives. Té per objectiu oferir un espai de reflexió al voltant de la participació des de la mirada de col·lectius diversos.
La jornada tindrà lloc el 27 de gener a l’Espai Francesca Bonnemaison (Barcelona) i per assistir-hi cal emplenar el formulari d‘inscripció.

Cap a una societat amb valors que utilitza la IA de manera adequada
2023-01-25 17:00 - 18:30 | Caixa Forum Macaya, Pg. de Sant Joan, 108, Barcelona, Barcelona, 08037, Espanya
Com s’ha de repensar el disseny de la Intel·ligència artificial, les seves aplicacions i altres tecnologies digitals de manera responsable, col·locant la justícia social i la sostenibilitat ambiental al centre de la nostra atenció? Es tracta d’una discussió pertinent, ara que la Comissió Europea negocia la seva llei sobre la intel·ligència artificial, que requerirà que els sistemes d’IA siguin avaluats segons l’impacte que tinguin en els drets i els valors fonamentals de les persones.
A càrrec de:

Atia Cortés, investigadora al BSC i membre del Comitè de Bioètica d’Espanya
Liliana Arroyo, doctora en Sociología y directora general de Societat Digital (Generalitat de Catalunya)
Manuela Battaglini, advocada, especialista en ètica digital i directora de Transparent Internet

Sessió gratuïta amb reserva prèvia.

La simplificació digital en l’administració pública: propostes de les entitats socials
2022-11-24 08:30 - 12:00 | Auditori Universitat Pompeu Fabra (Poblenou), Roc Boronat, 138, Barcelona, Espanya
La Taula d’entitats del Tercer Sector Social de Catalunya, a través de m4Social, el seu projecte d’innovació digital en l’àmbit social, organitza en col·laboració amb Lafede.cat – Organitzacions per a la Justícia Global la jornada ‘La simplificació digital en l’administració pública: propostes de les entitats socials’, que tindrà lloc el proper dijous 24 de novembre a l’Auditori de la Universitat Pompeu Fabra Poblenou (Carrer Roc Boronat, 138, Barcelona).
L’acte servirà per a reflexionar sobre l’actual procés de digitalització de l’administració pública, que suposa una gran oportunitat per a facilitar l’atenció a les persones i simplificar els procediments administratius per a les entitats socials.
A la jornada es presentaran els estudis realitzats per m4Social i Lafede.cat amb l’objectiu d’analitzar i donar resposta als reptes d’aquest nou paradigma digital. També, es compartiran bones pràctiques i se celebrarà una taula rodona amb veus expertes sobre com la digitalització ha d’afavorir la relació entre l’administració i les organitzacions socials.
Imprescindible inscripció prèvia.
Ben aviat, més informació.

STEM Women Congress 2022
2022-11-17 08:30 - 18:30 | CosmoCaixa, Carrer d'Isaac Newton, 26, Barcelona, Barcelona, 08022, Espanya
El STEM Women Congress (SWC) és un punt de trobada per a empreses, iniciatives i institucions STEM per a fer visible i promoure el talent femení en el camp STEM. La quarta edició se celebrarà el 17 de novembre al CosmoCaixa de Barcelona i en format online.
Durant l’esdeveniment es presentarà l’Annual Report 2022, un estudi anual que recull les dades de l’activitat de les iniciatives i programes que treballen les STEM en clau de gènere. També s’atorgaran els premis STEM AWARDS i s’organitzaran diferents conferències i taules rodones.

Metavers i les noves realitats
2022-11-09 14:30 - 17:30 | Torre Telefònica – Diagonal 00, Ernest Lluch i Martín, 5, Barcelona
GrausTIC organitza la Diada de les tecnologies de la informació i la comunicació (TIC) a Catalunya que porta per títol: Metavers i les noves realitats. L’esdeveniment se celebrarà el 9 i 10 de novembre i inclourà 12 taules de debat i conferències amb més de 80 professionals del sector per abordar la necessitat d’un metavers, la seva sostenibilitat o la seva possible influència en l’administració del futur.
Part del programa es podrà seguir de forma online i part presencial.
Descobreix-lo aquí.

Intel·ligència Artificial: Com informar amb perspectiva de drets humans
2022-11-03 17:00 - 19:00 | Col·legi de Periodistes de Catalunya, Rambla de Catalunya, 10, Barcelona, Barcelona, 08007, Espanya
El dijous 3 de novembre, Lafede.cat organitza la taula rodona “Intel·ligència Artificial: com informar amb perspectiva de drets humans”, amb periodistes i persones expertes especialitzades en tecnologia. L’objectiu de l’activitat és compartir visions sobre el tractament de la IA als mitjans de comunicació i oferir recursos per incorporar la visió de drets humans en aquesta cobertura.
Imprescindible inscripció prèvia.

Videojocs i decisions ciutadanes: governança lúdica
2022-11-03 16:30 - 18:00 | Espai Societat Oberta, Sant Eusebi, 29, Barcelona, Barcelona, 08006, Espanya
Els videojocs poden ser molt útils per a relacionar-nos amb grans quantitats de dades i entendre-les amb facilitat, però també són un excel·lent mitjà per a la presa de decisions col·lectives i per a posar en pràctica altres sistemes o provar les decisions preses en entorns simulats abans de portar-les a la vida real. En aquesta trobada amb ArsGames es posarà sobre la taula com seria si les decisions sobre la ciutat no les prenguessin els algorismes (smart city) pertanyents a grans transnacionals privades basades en l’interès comercial sinó que es treaballés la presa de decisions fonamentades, testades i col·lectives per part de la ciutadania.ciència ciuta

AI & Big Data Congress 2022
2022-10-25 08:00 - 2022-10-26 18:00 | Auditori AXA Barcelona, Diagonal, 547, Barcelona, 08029, España
Durant els dies 25 i 26 d’octubre, l’AI & Big Data Congress reunirà diverses veus expertes i empreses multisectorials que compartiran la seva visió sobre el futur de la intel·ligència artificial. El 25 d’octubre se celebrarà de manera presencial a l’Auditori AXA de Barcelona i el 26 es podrà seguir en línia.
En aquesta edició s’abordaran els nous reptes als quals s’enfronta la intel·ligència artificial, les tendències i les millors pràctiques d’empreses pioneres, algunes novetats tecnològiques i la seva aplicació i els casos d’èxit. Pots realitzar aquí la teva inscripció.

Ciència i obediència
2022-10-11 19:30 - 21:00 | Canòdrom – Ateneu d’Innovació Digital i Democràtica, Carrer de Concepción Arenal, 165, 08027 Barcelona, Barcelona, Barcelona, 08027
El filòsof Thomas Hobbes sostenia que com menys superstició hi hagués, més obedients serien els individus. Una ciència completament desplegada, doncs, no hauria de trobar cap mena d’oposició social. Però aquests anys de pandèmia han posat de manifest que les solucions avalades per la comunitat científica sovint topen amb resistències, de vegades viscerals i de vegades argumentades.
Tant en el camp sanitari com en d’altres, s’ha fet evident que hi ha una relació problemàtica entre ciència, tecnologia i llibertat. Com es poden conjugar aquests tres elements? Simona Levi i Josep Perelló, en una conversa conduïda per Sira Abenoza, abordaran aquest repte del present i del futur més immediat.

Dades amb sentit (Biennal de pensament)
2022-10-11 18:00 - 19:30 | Canòdrom – Ateneu d’Innovació Digital i Democràtica, Carrer de Concepción Arenal, 165, 08027 Barcelona, Barcelona, Barcelona, 08027
Centenars de milers de milions de dades personals de les persones usuàries d’internet han estat, són i continuaran sent extretes de l’esfera digital. Informació sobre la nostra conducta, els nostres hàbits, salut, desitjos, pors…
Sabem que tot aquest ingent volum de perfils és utilitzat per les grans plataformes tecnològiques com un recurs econòmic i per certs governs com un mecanisme de control i manipulació. Quines formes de governança haurien de desenvolupar-se? Hauria d’existir una vigilància biomètrica? Com haurien de ser les bases de dades inclusives, feministes, antiracistes i que no estiguin construïdes i extretes amb un biaix colonialista o classista?
Durant aquest debat, ‘Dades amb sentit’, moderat per la periodista especialitzada en TIC Karma Peiró, fareu l’exercici de veure com seria un món on les dades tinguessin sentit social i no estiguessin al servei del capital. Amb la participació d’Alice Munyua i Thais Ruiz de Alda.

Acte d'entrega dels Premis DonaTIC 2022
2022-10-10 18:30 - 20:30 | Teatre Nacional de Catalunya, Padilla, 148, Barcelona, Espanya
Els Premis DonaTIC, organitzats pel Departament de la Vicepresidència i de Polítiques Digitals i Territori, tenen un doble objectiu, reconèixer i visibilitzar el paper fonamental de les dones en el món professional, empresarial i acadèmic de les noves tecnologies i oferir referents a les nenes i adolescents que dubten si dedicar-se o no a les disciplines de ciència, tecnologia, enginyeria i matemàtiques (STEM) en el futur.
Els Premis DonaTIC han estat una de les iniciatives destacades del Pla DonaTIC del Govern de Catalunya, que va néixer amb la finalitat d’aixecar el sostre de vidre existent en el sector tecnològic pel que fa a la presència de les dones i de fomentar la seva participació i apoderament en la construcció de la societat digital amb criteris d’igualtat.
En aquest acte coneixerem les guanyadores d’aquesta vuitena edició dels premis.

III Congrés de competències digitals
2022-10-05 09:00 - 16:00 | Cibernàrium 22@ – Barcelona Activa, Carrer de Roc Boronat, 117, Barcelona, 08018, Espanya
El 5 d’octubre, el Cibernàrium de Barcelona Activa acollirà la tercera edició del Congrés de competències digitals, que enguany s’articula sota el lema “Ciutadania ètica i compromesa en l’àmbit digital”. L’esdeveniment, que en aquesta edició tindrà format híbrid, comptarà també amb diferents tallers virtuals de tipus metodològic i tecnològic previstos els dies 3, 4, 6 i 7 d’octubre.
El congrés reunirà personalitats de referència en l’àmbit digital per reflexionar i debatre al voltant d’un seguit de qüestions clau: Com afrontem la bretxa digital i les desigualtats? De quina manera podem aconseguir el benestar i la seguretat digital? Com contribuïm al desenvolupament d’una ciutadania digitalment empoderada d’una forma ètica i inclusiva per a totes les persones?
El programa es pot consultar aquí: https://actic.gencat.cat/ca/congres/programa/
Obertura d’inscripcions: 1 de setembre de 2022.
El Congrés de competències digitals és una iniciativa conjunta del Departament de Vicepresidència i de Polítiques Digitals i Territori de la Generalitat de Catalunya, Barcelona Activa, Blanquerna – Universitat Ramon Llull i la Universitat Oberta de Catalunya. Aquesta edició està organitzada per la Fundació i2CAT.

Cap a una societat digital més ètica i segura
2022-09-29 17:30 - 20:00 | Espai Francesca Bonnemaison, Sant Pere Més Baix, 7, Barcelona, 08003, Espanya
La ràpida irrupció de les tecnologies digitals a la nostra societat està produint canvis a tots els nivells: des dels hàbits de consum, a la manera de relacionar-nos, passant pel propi treball i les activitats més quotidianes. Aquests canvis ens aporten beneficis i millores considerables, però també porten associats riscos significatius. Ens movem en entorns més vulnerables on calen noves mesures, eines i coneixements que ens permetin afrontar-los amb èxit. Davant d’aquesta situació, l’ètica hi juga un paper determinant. És cabdal a l’hora d’implementar els algoritmes d’Intel·ligència Artificial (IA), en el funcionament de les xarxes socials, en les normatives laborals i empresarials, en la privacitat i la ciberseguretat. Tot plegat ens ha de permetre gaudir al món digital dels mateixos drets i deures que ja tenim en el mon analògic.
Des de l’Associació Catalana d’Enginyeria de Telecomunicació i Tecnologies Digitals (Telecos.cat) volen ser presents en aquest necessari procés de reflexió sobre l’impacte de la tecnologia des d’una visió ètica, inclusiva, justa i sostenible, i és per això que enguany aprofiten la celebració de Sant Gabriel (patró de la professió) per organitzar la jornada: ‘Cap a una societat digital més ètica i segura’.
Les inscripcions són gratuïtes per mitjà d’aquest formulari web (les places són limitades).

Barcelona Deep Tech Summit
2022-09-22 10:45 - 16:30 | Antiga Fàbrica Estrella Damm, Roselló 515, Barcelona, Barcelona, 08025, Espanya
Barcelona reunirà el proper 22 de setembre experts d’empreses punteres i solucions basades en la tecnologia i la sostenibilitat. Barcelona Deep Tech Summit és un congrés internacional al voltant de l’emprenedoria de base científica i tecnològica on s’analitzaran reptes globals i econòmics, i es donaran a conèixer les propostes de les start-ups sorgides d’universitats i centres de recerca. L’esdeveniment acollirà 500 especialistes i més de 30 veus expertes, a més de la participació de grans corporacions i grups inversors.
Durant el congrés, s’exposaran els avenços més disruptius en àmbits com ara la salut, la biotecnologia, la mobilitat urbana, la indústria, la quàntica o el New Space. S’analitzarà el paper de les universitats i centres de recerca en el desenvolupament dels ecosistemes deep tech; es plantejaran les tendències relacionades amb les tecnologies vinculades a la impressió 3D, Intel·ligència Artificial, o sistemes de comunicació com el 5G. També s’abordaran els nous models de ciutat entorn a la mobilitat urbana.

TechnovationCAT 2022
2022-09-10 09:00 - 14:00 | Canòdrom – Ateneu d’Innovació Digital i Democràtica, Carrer de Concepción Arenal, 165, 08027 Barcelona, Barcelona, Barcelona, 08027
Technovation Girls és un concurs internacional de tecnologia i emprenedoria que cada any convida a nenes i adolescents entre 10-18 anys a crear una aplicació mòbil com a solució tecnològica a un problema social. El 10 de setembre organitzen l’esdeveniment final de la temporada 2022: 69 equips han aconseguit superar el repte Technovation Girls i per celebrar-ho, des de l’Associació Espiral Educació i Tecnologia, us conviden a participar en la fira de projectes i en tallers tecnològics, i per últim i no menys important, a presentar el vostre projecte davant de l’equip de jurats experts/es.

El gènere dels algoritmes
2022-09-08 18:00 - 20:00 | Caixa Forum Macaya, Pg. de Sant Joan, 108, Barcelona, Barcelona, 08037, Espanya
La intel·ligència artificial (IA) fa servir l’històric de dades per crear algoritmes, fet que suposa mantenir les desigualtats i les bretxes de gènere. De vegades, els errors de disseny no són deliberats, obeeixen al fet que el procediment ha estat dissenyat per homes tenint en compte només les seves necessitats. Aquest és un dels desafiaments més grans de la IA: els efectes adversos que viuen les dones com a resultat de la decisió algorítmica. Aleshores, com s’ha de desenvolupar un algoritme per evitar els biaixos de gènere?
Carmen Domingo, escriptora i periodista, i Karina Gibert, catedràtica i directora del Centre de Recerca Intelligent Data Science & Artificial Intelligence de la UPC reflexionaran sobre aquesta qüestió en aquesta xerrada que forma part del cicle ‘Reptes industrials i tecnològics’.
Entrada gratuïta amb reserva prèvia.
